钦定古今图书集成/理学汇编/文学典/第105卷 > 顾起经
## 钦定古今图书集成/理学汇编/文学典/第105卷 > 顾起经

按《无锡县志》：“起经，字长济，更字元纬，荣僖公可学弟
子。为可学后，七试于乡不售，益浸淫坟典，以博雅称。
从可学官词林，大学士严嵩知其才，要置直庐，属为
应制之文。起经逡巡谢不能去。以国子生谒选，授广
东盐课副提举，兼署市舶。会暹罗、琉球、满剌加舟至，
起经逆之于海，飓风作，榜人惶遽而起经匡坐自如”，
诸酋觇之以为神，罗拜之。后起经所得海外珍异甚
多。尝登罗浮，观日出于朱明洞天，泛嶴市，历群岛。其
游宦，虽阴藉嵩力，而负才气，不能甚下人。嵩婿袁生
者为参议奴，视其属，起经长揖径出，曰：“吾尚不为尔
妇翁客而辱鼠子乎！”少詹事黄佐修《广东西通志》，起
经与黎惟敬、欧桢佐之，佐甚重焉。起经所撰著几充
栋，载《著述部》。